Mette Frederiksen (S), 2024-05-14:
Tak for det.
Folketingsåret går på hæld, og dermed er i dag den sidste spørgetime i den her folketingssamling, og jeg vil derfor gerne starte med at takke Folketingets partier for mange gode debatter, for det brede politiske samarbejde, både hvad angår lovgivning, politiske aftaler og meget mere.
Det handler om, at vi skal kunne leve og bo og arbejde og uddanne os, uanset hvor vi bor – om det er i Solrød eller det er i Svendborg eller det er i Skive.
Igennem de seneste år er det lykkedes os at oprette en række uddannelsesmuligheder i de mindre byer i Danmark.
Det er jeg rigtig glad for.
Du kan nu uddanne dig som pædagog i Holbæk og i Tønder.
Det er muligt at blive dyrlæge i Foulum og blive maritim teknolog i Frederikshavn – bare for at nævne et par eksempler.
Vi skal her i Folketinget være meget opmærksomme på at holde fast i den her gode udvikling, for i de kommende år ser vi ind i en periode, hvor vi forventer faldende ungdomsårgange.
Om ca. 10 år forventes der at være knap 10 pct. færre unge mellem 19 og 24 år.
Det er et ret stort fald, og det vil alt andet lige gøre det sværere at opretholde uddannelser i hele landet med risiko for, at lokale gymnasier eller uddannelsestilbud lukker, og det her skal vi være meget opmærksomme på.
For et lokalområde vil det være endnu et skub i den forkerte retning, hvis der er lokale uddannelsesinstitutioner, der lukker.
For nylig blev det meldt ud, at de vestjyske udbud af læreruddannelser nu skal samles i Holstebro.
Det betyder bl.a., at læreruddannelsen i Skive står til at lukke.
Det giver måske mening ud fra en lidt kold analyse af, hvad der er økonomisk og fagligt bæredygtigt, men for sammenhængskraften i vores samfund mener jeg, det er en forkert analyse.
Regeringen vil derfor gå i dialog med den professionshøjskole, der er tale om, for at finde en løsning, så der også i de kommende år vil være en læreruddannelse i Skive.
Det vil vi, fordi det for regeringen er helt afgørende, at der er uddannelser i hele landet.
Det er vigtigt, når vi taler ungdomsuddannelser, og det er også vigtigt, når vi taler videregående uddannelser.
Har vi slået stregerne de helt rigtige steder?
Passer uddannelserne til de unge, der er i dag?
Nærhed til ungdomsuddannelser handler også om økonomi, og derfor kigger vi ind i at skulle justere det tilskuds- og taxametersystem, der er for ungdomsuddannelserne.
Og for bare at samle op vil jeg sige: Ungdomsuddannelser, arbejdspladser, nærhed er helt afgørende for, at vi har et Danmark i balance.
Til sidst vil jeg selvfølgelig bare lige kort nævne, at vi jo snart skal til stemmeurnerne her i Danmark.
I Europa har vi brug for et stærkt og tæt samarbejde.
Det kan selvfølgelig være svært en gang imellem at finde de fælles resultater, når vi er 27 lande, men det gør mig stolt, at Danmark spiller så stor en rolle i det europæiske fællesskab, fordi vi lever i så svær en tid, som vi gør.
Med stigende russisk aggression er der kun ét svar, og det er et stærkt europæisk sammenhold.
Jeg håber på et fortsat godt samarbejde i Europa.
Det har vi brug for i en verden, der bliver stadig mere splittet, hvor krigen er kommet tilbage til vores eget kontinent.
Der er desværre en risiko, jeg vil sige en stor risiko for, at Rusland vil forsøge at påvirke de europæiske valg i løbet af de næste par uger, og jeg håber derfor, at alle borgere såvel som politikere og medier vil være meget opmærksomme på misinformation.